છેક ૧૯૯૭-૯૮માં કિશોર રાવળે શરૂ કરેલી ‘કેસૂડાં.કોમ’ એ ગુજરાતીની પ્રથમ વેબસાઈટ હતી. જેનું સ્વરૂપ મેગેઝિનનું હતું અને તેની પર વાર્તા, કવિતાઓ, ચિત્રો અને સંગીત પીરસવામાં આવતું. એ જ સમયગાળામાં ચિરાગ ઝાએ ‘ઝાઝી.કોમ’ નામે વેબસાઇટ તથા ‘યાયાવાર’ નામે કવિતાનું માસિક શરૂ કર્યું હતું. આ ઉપરાંત આદિલ મન્સૂરીની ‘ગઝલ ગુર્જરી’ નામે સ્વરચિત કાવ્યોની પ્રથમ વેબસાઈટ બની. એ ઉપરાંત ‘રેડીફ.કોમ’, ‘યાહુ.કોમ’, ‘વેબદુનિયા’ જેવી વેબસાઈટસનાં પ્રાદેશિક વિભાગમાં ગુજરાતીમાં સમાચાર તેમ જ સાહિત્ય પ્રકાશિત કરવામાં આવતું. આ ઉપરાંત ‘Angelfire’, ‘Google Sites’ જેવી સેવાઓનો ઉપયોગ કરી ઘણાં છૂટાછવાયાં વેબપેજ ગુજરાતીમાં તૈયાર થયાં હતાં. આ તમામ વેબપેજ યુનિકોડનાં અભાવે અલગ અલગ ફોન્ટ્સનો ઉપયોગ કરતા અને જે તે વપરાશકર્તાને વેબપેજ વાંચવા માટે તે ફોન્ટ્સ ડાઉનલોડ કરવાનાં રહેતા. તો કેટલીક વેબસાઈટનાં સંચાલક ફોન્ટની માથાકૂટથી બચવા માટે ગુજરાતી લખાણને પિક્ચર ફોરમેટ જેમ કે ‘જેપેગ’ અથવા તો ‘પીડીએફ’ બનાવીને મૂકતા. તે સમયે ગુજરાતીમાં ટાઈપ કરવા માટે હજી પૂરતાં સાધનો પ્રાપ્ય ના હતાં. કેટલાક ફોનેટિક સોફ્ટવેર બનેલા, પણ ગુજરાતી કિશોર રાવળે બનાવેલ ‘ગુજરાઈટી’ ટાઈપ પેડ તે સમયના બ્લોગર્સ/વેબસાઈટ સંચાલકોમાં ઘણું લોકપ્રિય થયેલ.